О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, према којима Република Србија уређује и обезбеђује, између осталог, порески систем и финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*• Проблеми које овај закон треба да реши, односно циљеви који се овим законом постижу*

Сагласно закону којим се уређује безбедност саобраћаја на путевима, регистрациона налепница се издаје са роком важења од једне године а изузетно, за возила побројана у том закону, на захтев власника, може се издати на краћи временски период који не може бити краћи од једног месеца (нпр. зa мотоцикле, тешке трицикле...).

Имајући у виду врсте моторних возила која су предмет опорезивања порезом на употребу моторних возила, разлог за доношење овог закона, односно циљ који се овим законом постиже, садржан је у потреби да се створи основ да се за возила која се могу регистровати за период краћи од једне године, порез на употребу моторних возила плаћа у износу сразмерном броју месеци за који се регистрација врши, у односу на прописани износ пореза за период од једне године.

Овим законом се не уводе нови, нити мењају постојећи административни поступци.

*• Разматране могућности да се проблеми реше и без доношења овог закона*

Нису разматране могућности да се циљеви које овај закон треба да постигне остваре без његовог доношења, имајући у виду да је реч о елементима система опорезивања који се, сагласно одредби члана 15. ст. 2. и 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон и 138/22), уређују пореским законом. Стога се допунa тих елемената не може решити доношењем подзаконских аката, односно предузимањем других мера у оквиру послова државне управе.

*• Зашто је доношење овог закона најбољи начин за решавање проблема*

Доношење овог закона је најбољи начин за решавање проблема, из разлога што се ради о законској материји, коју је једино и могуће мењати и допуњавати одговарајућим изменама и допунама закона.

Поред тога, уређивањем порескоправне материје законом, даје се допринос правној сигурности и уједно обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој порескоправној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Предлаже се да се за моторна возила код чије регистрације се порез на употребу плаћа а која се могу регистровати за период краћи од једне године (мотоцикли, мотоцикли са бочним седиштем и тешки трицикл), порез на употребу моторних возила плаћа у износу сразмерном броју месеци за који се регистрација врши, у односу на прописани износ пореза за период од једне године.

Уз чл. 2. и 3.

Предлаже се да овај закон ступи на снагу осмог дана од дана објављивања у „Службеном гласнику Републике Србије”, а да се примењује од 1. марта 2024. године, како би се до тог дана обезбедила информатичка подршка за његову примену.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ

ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. АНАЛИЗА ЕФЕКАТА ЗАКОНА

Чланом 41. став 3. Закона о планском систему Републике Србије („Службени гласник РС”, број 30/18) прописано је да се на органе државне управе сходно примењује члан 37. тог закона у погледу контроле спровођења анализе ефеката прописа пре њиховог усвајања од стране Владе, за све законе и друге прописе којима се битно мења начин остваривања права, обавеза и правних интереса физичких и правних лица.

Наиме, један од услова за коришћење – употребу моторних возила је њихова регистрација. Законом којим се уређује безбедност саобраћаја на путевима прописано је да се возила региструју за период од једне године. Изузетно, за возила побројана у том закону (у које се убрајају и мотоцикли, мотоцикли са бочним седиштем и тешки трицикли), регистрација се може вршити за период краћи од једне године али не краћи од једног месеца. Законом којим се уређује порез на употребу моторних возила побројана су возила код чије се регистрације порез на употребу моторних возила плаћа. То су путничка возила, мотоцикли, мотоцикли са бочним седиштем и тешки трицикли. Порез се плаћа у годишњем износу, чија је висина зависна од радне запремине мотора и навршених година старости сваког конкретног возила.

С тим у вези, овим законом се предлаже да се износ пореза на употребу моторних возила који се плаћа код регистрације мотоцикала, мотоцикала са бочним седиштем и тешких трицикала плаћа у износу сразмерном броју месеци за који се то возило региструје у односу на прописани износ пореза за једну годину. Иако ће се по том основу остварити мање средстава у буџету Републике Србије, на предложени начин се обезбеђује да порески терет буде сразмеран периоду регистрације возила, као периоду у коме се возило може употребљавати.

Анализа ефеката овог закона није спроведена, јер се њиме битно не мења начин остваривања права, обавеза и правних интереса правних и физичких лица тј. мере којима ће се овај закон спровести неће изазвати значајне ефекте на физичка и правна лица, на буџет Републике Србије (коме припада приход по основу пореза на употребу моторних возила), на животну средину и на органе јавне власти. Осим тога, не постоје реални показатељи на основу којих би могла да се изврши, имајући у виду да предложена могућност до сада није постојала, па се не може претпоставити колико власника мотоцикала и трицикала ће ту могућност користити, за који период, колика је радна запремина и старост сваког од тих возила - што је од утицаја на износ пореза који се плаћа.

**1. Кључна питања за анализу постојећег стања и правилно дефинисање промене која се предлаже**

*1) Који показатељи се прате у области, који су разлози због којих се ови показатељи прате и које су њихове вредности? Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.*

У области пореза на употребу, држање и ношење добара спроводи се Закон о порезима на употребу, држање и ношење добара, али не постоје показатељи који се прате у тим областима.

*2) Који су важећи прописи и документи јавних политика од значаја за промену која се предлаже и у чему се тај значај огледа?*

Документ који је од значаја за промену која се предлаже је Закон о порезима на употребу, држање и ношење добара.

*3) Да ли су уочени проблеми у области и на кога се они односе? Представити узроке и последице проблема.*

Порез на употребу моторних возила прописан је у износу који се плаћа код регистрације за једну годину. Уочена је потреба да се за возила која се могу регистровати за период краћи од једне године порез плаћа у сразмерном износу у односу на прописани износ за период од једне године.

*4) Која промена се предлаже? Да ли је промена заиста неопходна и у ком обиму?*

Предлаже се да се за возила која се могу регистровати за период краћи од једне године порез плаћа у сразмерном износу у односу на прописани износ за период од једне године.

Износ пореза који се плаћа прописан је законом, па је допуна закона неопходна јер се уређивање износа који се плаћа код регистрације возила за део године може вршити само допуном закона.

*5) На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.*

Предложена промена утицаће на смањење пореске обавезе по основу пореза на употребу моторних возила за власнике мотоцикала, мотоцикала са бочним седиштем и тешких трицикала у случају кад то возило региструју за период краћи од једне године. Предложена промена неће утицати на власнике путничких возила, с обзиром на то да се та возила региструју за период од једне године.

*6) Да ли постоје важећи документи јавних политика којима би се могла остварити жељена промена и о којим документима се ради?*

Не постоје важећи документи јавних политика којим би се могла остварити предложена промена.

*7) Да ли је промену могуће остварити применом важећих прописа?*

Имајући у виду да је предложено решење законска материја, нема могућности да се циљеви који се желе постићи реше без доношења закона.

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон ствара једнака права и обавезе за све субјекте који се нађу у истој порескоправној ситуацији, чиме се постиже транспарентност у његовој примени.

*8) Квантитативно (нумерички, статистички) представити очекиване трендове у предметној области, уколико се одустане од интервенције (status quo).*

Недоношење овог закона имало би за последицу да власници мотоцикала, мотоцикала са бочним седиштем и тешких трицикала који та возила региструју за период краћи од једне године порез на употребу моторних возила плаћају у истом износу као да то возило региструју за период од једне године.

*9) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?*

Не располажемо искуствима других држава.

**2. Кључна питања за утврђивање циљева**

*1) Због чега је неопходно постићи жељену промену на нивоу друштва? (одговором на ово питање дефинише се општи циљ).*

Наведену промену није неопходно извршити, али је она целисходна јер омогућава да пореско оптерећење буде сразмерно периоду на који се регистрација возила врши.

*2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).*

Предложена промена омогућава да износ пореза који се код регистрације возила плаћа буде сразмеран периоду на који се регистрација возила врши (што значи и то возило може употребљавати).

*3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?*

Предложено законско решење усаглашено је са постојећим правним оквиром. Оно није садржано у важећим документима јавних политика, па у том смислу није потребно вршити усаглашавање.

*4) На основу којих показатеља учинка ће бити могуће утврдити да ли је дошло до остваривања општих, односно посебних циљева?*

Показатељи учинка предложене одредбе нису квантитативно одредиви, имајући у виду да нема реалних основа да се закључи колико ће власника наведених возила та возила регистровати за период краћи од једне године и на колики период, посебно имајући у виду да висина пореза који се плаћа за период од једне године није иста, већ зависи од радне запремине мотора и старости сваког конкретног возила.

**3. Кључна питања за идентификовање опција јавних политика**

1. *Које релевантне опције (алтернативне мере, односно групе мера) за остварење циља су узете у разматрање? Да ли је разматрана „status quo” опција?*

„Status quo” опција није разматрана из разлога што се њеном применом порез на употребу моторних возила плаћа у износу прописаном за једну годину, независно од тога да ли се возило региструје за годину или за период краћи од једне године. Имајући у виду да је реч о законској материји, не постоје алтернативне мере, односно групе мера, за остварење циља.

1. *Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?*

Не постоје друге опције за постизање жељене промене, имајући у виду да је неопходна измена регулаторног оквира с обзиром на то да је предложено решење законска материја.

*3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?*

Предложено решење не садржи ни рестриктивне, ни подстицајне мере за постизање циља.

1. *Да ли су у оквиру разматраних опција идентификоване институционално* *управљачко организационе мере које је неопходно спровести да би се постигли посебни циљеви?*

Предложеним законским решењима не уводе се организационе, управљачке и институционалне промене.

*5) Да ли се промена може постићи кроз спровођење информативно-едукативних мера?*

Имајући у виду да је предложено решење законска материја, нема могућности да се циљеви који се желе постићи реше кроз спровођење информативно-едукативних мера.

*6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?*

Имајући у виду да је предложено решење законска материја, нема могућности да се циљеви који се желе постићи реше без измене закона.

*7) Да ли постоје расположиви, односно потенцијални ресурси за спровођење идентификованих опција?*

Надлежни органи имају капацитет за спровођење предложене законске одредбе.

*8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?*

Предложена опција је једино могућа, с обзиром на то да се овим законом допуњују елементи система опорезивања порезом на употребу моторних возила, што је законска материја.

**4. Кључна питања за анализу финансијских ефеката**

1. *Какве ће ефекте изабранa опцијa имати на јавне приходе и расходе у средњем и дугом року?*

Изабрана опција ће проузроковати трошкове у вези са усклађивањем информатичке подршке за примену предложеног решења. Иако висину тих трошкова у овом моменту не можемо сагледати, ти трошкови не би требало да доводе у питање оправданост предложеног законског решења.

Предложено решење ће довести до смањења прихода од пореза на употребу мотоцикала, мотоцикала са бочним седиштем и тешких трицикала који се региструју за период краћи од једне године, али ће се остварити позитиван ефекат у смислу да ће порески терет бити сразмеран броју месеци за који се регистрација тих возила врши (што значи и та возила могу употребљавати).

1. *Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?*

За спровођење овог закона потребно је обезбедити средства за усклађивање информатичке подршке за примену предложеног решења.

*3) Како ће спровођење изабране опције утицати на међународне финансијске обавезе?*

Спровођење изабране опције неће утицати на међународне финансијске обавезе.

*4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?*

Предложене промене не би требале да доведу до значајних трошкова.

*5) Да ли је могуће финансирати расходе изабране опције кроз редистрибуцију постојећих средстава?*

/

*6) Какви ће бити ефекти спровођења изабране опције на расходе других институција?*

Не очекују се расходи других институција спровођењем предложеног решења.

**5. Кључна питања за анализу економских ефеката**

*1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?*

Изабрана опција неће створити трошкове привреди, појединој грани, односно одређеној категорији привредних субјеката, већ може да допринесе смањењу њихових трошкова кад се одређене категорије моторних возила региструју за период краћи од једне године.

*2)* *Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?*

Изабрана опција не утиче на конкурентност привредних субјеката на домаћем и иностраном тржишту.

1. *Да ли изабране опције утичу на услове конкуренције и на који начин?*

Изабрана опција нема утицаја на услове конкуренције.

*4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?*

Изабрана опција нема утицаја на трансфер технологије и/или примену техничко-технолошких, организационих и пословних иновација.

*5) Да ли изабрана опција утиче на друштвено богатство и његову расподелу и на који начин?*

Изабрана опција нема утицаја на друштвено богатство и његову расподелу.

*6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?*

Изабрана опција нема утицаја на квалитет и статус радне снаге (права, обавезе и одговорности), као и на права, обавезе и одговорности послодаваца.

**6. Кључна питања за анализу ефеката на друштво (Колике трошкове и користи (материјалне и нематеријалне) ће изабрана опција проузроковати грађанима?).**

Изабрана опција неће проузроковати трошкове грађанима.

**7. Кључна питања за анализу управљачких ефеката**

1. *Да ли се изабраном опцијом уводе организационе, управљачке или институционалне промене и које су то промене?*

Предложеним решењима не уводе се организационе, управљачке и институционалне промене.

*2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?*

Постојећа јавна управа има капацитет за спровођење предложених мера.

*3) Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?*

За реализацију предложене мере није потребно извршити реструктурирање постојећег државног органа.

*4) Да ли је изабрана опција у сагласности са важећим прописима, међународним споразумима и усвојеним документима јавних политика?*

Изабрана опција је у сагласности са важећим прописима.

*5)* *Да ли изабрана опција утиче на владавину права и безбедност? Да ли изабрана опција утиче на одговорност и транспарентност рада јавне управе и на који начин?*

Изабрана опција не утиче на владавину права и безбедност, нити на одговорност и транспарентност рада јавне управе.

*6)* *Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?*

Изабране опције ће се спровести у законом предложеним роковима.

**8. Кључна питања за анализу ризика**

*1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?*

Нацрт закона је, између осталих, достављен на мишљење Министарству унутрашњих послова, као органу који врши регистрацију моторних возила.

Спровођење изабране опције није приоритет за доносиоце одлука, али је целисходно, имајући у виду да се њиме ствара основ да износ пореза на употребу моторних возила који се плаћа буде сразмеран периоду на који се врши регистрација.

*2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?*

За спровођење предложене законске одредбе обезбеђена су одређена финансијска средства.

*3) Да ли постоји још неки ризик за спровођење изабране опције?*

Не постоје уочени ризици у вези спровођења предложене законске одредбе.

**9. Информације о спроведеним консултацијама у току израде Нацрта закона:**

Oвај закон због свог садржаја, односно природе, није био предмет консултација у складу са чланом 44. став 2. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19).

VI. ПРЕГЛЕД ОДРЕДБЕ ЗАКОНА  
О ПОРЕЗИМА НА УПОТРЕБУ, ДРЖАЊЕ И НОШЕЊЕ ДОБАРА

 ЧИЈА СЕ ДОПУНА ВРШИ

#### Члан 4.

Порез из [члана 2.](http://we2.cekos.com/ce/index.xhtml?&action=propis&file=01460726.html&path=01460726.html&queries=zakon+o+porezima+na&mark=false&searchType=1&regulationType=1&domain=0&myFavorites=false&dateFrom=&dateTo=&groups=0-%40-0-%40--%40--%40-0-%40-0&regExpToMark=#c0002) овог закона плаћа се према радној запремини мотора моторног возила, и то за:

|  |  |  |
| --- | --- | --- |
| 1. Путничка возила | | Динара |
|  | 1) до 1.150 cm³ | 1.650 |
| 2) преко 1.150 до 1.300 cm³ | 3.230 |
| 3) преко 1.300 до 1.600 cm³ | 7.110 |
| 4) преко 1.600 до 2.000 cm³ | 14.580 |
| 5) преко 2.000 до 2.500 cm³ | 72.080 |
| 6) преко 2.500 до 3.000 cm³ | 146.050 |
| 7) преко 3.000 cm³ | 301.870 |
| 2. Мотоцикле, односно за мотоцикле са бочним седиштем, односно за тешке трицикле | | Динара |
|  | 1) до 125 cm³ | 1.930 |
| 2) преко 125 до 250 cm³ | 3.230 |
| 3) преко 250 до 500 cm³ | 4.860 |
| 4) преко 500 до 750 cm³ | 9.730 |
| 5) преко 750 до 1.100 cm³ | 11.900 |
| 6) преко 1.100 cm³ | 17.020 |

Порез на употребу моторних возила плаћа се за период од једне године, у износима из става 1. овог члана, односно у износима усклађеним сходно одредбама [члана 27а](http://we2.cekos.com/ce/index.xhtml?&action=propis&file=01460726.html&path=01460726.html&queries=zakon+o+porezima+na&mark=false&searchType=1&regulationType=1&domain=0&myFavorites=false&dateFrom=&dateTo=&groups=0-%40-0-%40--%40--%40-0-%40-0&regExpToMark=#c0027-01) овог закона (у даљем тексту: прописани износ пореза на употребу моторних возила).

Прописани износ пореза на употребу моторних возила умањује се за моторна возила из става 1. тачка 1. подтач. 1) до 4) и тачка 2. овог члана, преко навршених пет година старости, и то за:

1) 15% - код моторних возила преко пет до осам навршених година старости;

2) 25% - код моторних возила преко осам до 10 навршених година старости;

3) 40% - код моторних возила преко 10 навршених година старости.

Прописани износ пореза на употребу моторних возила умањује се за моторна возила из става 1. тачка 1. подтач. 5) до 7) овог члана, преко навршених пет година старости, и то за:

1) 25% - код моторних возила преко пет до осам навршених година старости;

2) 40% - код моторних возила преко осам до 10 навршених година старости;

3) 65% - код моторних возила преко 10 навршених година старости.

Изузетно од ст. 3. и 4. овог члана, за моторна возила старости 20 и више година, порез на употребу моторних возила износи 20% од прописаног износа пореза на употребу моторних возила из ст. 1. и 2. овог члана.

ИЗУЗЕТНО ОД СТАВА 2. ОВОГ ЧЛАНА, КАД СЕ ВОЗИЛО ИЗ СТАВА 1. ТАЧКА 2. ОВОГ ЧЛАНА РЕГИСТРУЈЕ ЗА ПЕРИОД КРАЋИ ОД ЈЕДНЕ ГОДИНЕ, ПОРЕЗ НА УПОТРЕБУ МОТОРНИХ ВОЗИЛА ПЛАЋА СЕ У ИЗНОСУ СРАЗМЕРНОМ БРОЈУ МЕСЕЦИ ЗА КОЈИ СЕ РЕГИСТРАЦИЈА ВРШИ, У ОДНОСУ НА ПРОПИСАНИ ИЗНОС ПОРЕЗА ЗА ПЕРИОД ОД ЈЕДНЕ ГОДИНЕ.

САМОСТАЛНЕ ОДРЕДБЕ ПРЕДЛОГА ЗАКОНА

ЧЛАН 2.

ОВАЈ ЗАКОН СЕ ПРИМЕЊУЈЕ ОД 1. МАРТА 2024. ГОДИНЕ.

ЧЛАН 3.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.